На основу члана 59.и 60. Закона о запошљавању и осигурању за случај незапослености ("Сл. гласник РС", бр. 36/09 и 88/10 и 38/15) и потписаног Споразума о уређивању међусобних права и обавеза у реализацији програма или мера активне политике запошљавања између Општине Димитровград и Националне службе за запошљавање бр. 400-237/16-II од 19.02.2016. године, а у складу са Локалним акционим планом запошљавања Општине Димитровград за 2016. годину број 06-17/16-III/7-5 од 09.02.2016., усвојеним на седници Општинског већа Општине Димитровград дана 09.02.2016.,

**ОПШТИНА ДИМИТРОВГРАД У САРАДЊИ СА**

**НАЦИОНАЛНОМ СЛУЖБОМ ЗА ЗАПОШЉАВАЊЕ - ФИЛИЈАЛА ПИРОТ**

**Расписује**

**ЈАВНИ ПОЗИВ**

**ЗА РЕАЛИЗАЦИЈУ ПРОГРАМА СТРУЧНА ПРАКСА У 2016. ГОДИНИ**

**I ОСНОВНЕ ИНФОРМАЦИЈЕ**

Програм стручне праксе намењен је незапосленим лицима која се први пут стручно оспособљавају за занимање за које су стекла одређену врсту и степен стручне спреме или која су се стручно оспособљавала краће од времена потребног за полагање приправничког/стручног испита, а ради стицања услова за полагање приправничког/стручног испита, у складу са законом, или општим актом послодавца, без заснивања радног односа.

Програм стручне праксе траје у складу са законом, односно у складу са актом о организацији и систематизацији послова код послодавца, а најдуже:

- за ССС - до 6 месеци;

- за ВШС - до 9 месеци;

- за ВСС - до 12 месеци.

Лице које се стручно оспособљавало краће од времена потребног за полагање приправничког/стручног испита, у програм се укључује **за преостали период** потребан за стицање услова за полагање приправничког/стручног испита.

**II НАМЕНА И ВИСИНА СРЕДСТАВА**

Tоком трајања програма стручне праксе, ангажована лица остварују право на:

 1. Новчану помоћ у месечном износу од:

 - 12.000, 00 динара за лица са средњим образовањем,

 - 14.000,00 динара за лица са вишим или високим трогодишњим образовањем;

- 16.000,00 динара за лица са најмање четворогодишњим високим образовањем ;

2. Уплату доприноса за случај повреде на раду и професионалне болести, у складу са законом.

**III ПОДНОШЕЊЕ ЗАХТЕВА**

**Услови:**

Право учешћа у реализацији програма стручне праксе може остварити послодавац под условом:

- да уредно измирује обавезе по основу зарада, пореза и доприноса за обавезно социјално осигурање;

- да је посебним законом, или актом о организацији и систематизацији послова код послодавца као услов за рад на одређеним пословима, прописана обавеза обављања стажа, односно полагања стручног испита.

- да има најмање једно запослено лице ( под запосленим лицем у складу са законом подразумева се свако лице које је обвезник пореза и доприноса за обавезно социјално осигурање);

- да ангажује незапослено лице пријављено на евиденцији Националне службе – Испоставе Димитровград које:

* има средње, више или високо образовање;
* нема радног искуства у струци или нема радног искуства довољног за стицање услова за полагање приправничког/стручног испита.

- да има кадровске и друге капацитете за стручно оспособљавање лица, односно има запосленог ментора који, уколико позитивним прописима није другачије одређено, испуњава следеће услове:

* има исту струку,најмање истог нивоа образовања ка о и незапослени и има најмање 12 месеци радног искуства у струци, или
* најмање истог нивоа образовања као и незапослени и има најмање 24 месеца радног искуства на пословима на којима ће се незапослени стручно оспособљавати.

 **Документација за подношење захтева:**

- захтев за учешће у програму на прописаном обрасцу Националне службе;

- фотокопија решења надлежног органа о упису у регистар, уколико подносилац захтева није регистрован у АПР;

- извод из електронске базе података Пореске управе (ЕБП - ПУРС), за пријаву поднету у месецу који претходи месецу у коме је поднет захтев;

- извод из банке о плаћеној заради, порезу и доприносима за обавезно социјално осигурање, за пријаву поднету у месецу који претходи месецу у коме је поднет захтев;

- извод из закона где је као услов за рад на одређеним пословима прописана обавеза обављања стажа, односно полагања стручног испита;

- извод из Акта о организацији и систематизацији послова код послодавца где је као услов за рад на одређеним пословима прописана обавеза обављања стажа.

- доказ о кадровским капацитетима за стручно оспособљавање лицa и то:

* доказ о запослењу ментора код подносиоца захтева(потврда о пријави на обавезно социјално осигурање-образац М-А),
* доказ о квалификацијама ментора ( диплома/уверење/лиценца),
* доказ о радном искуству ментора у струци(уговор о раду, потврда послодавца).

**Начин подношења захтева**

Захтев за учешће у програму подноси се Национaлној служби за запошљавање – Испостава Димитровград, непосредно или путем поште, на прописаном обрасцу који се може добити у Национaлној служби за запошљавање – Испостава Димитровград и Филијали Пирот.

**IV ДОНОШЕЊЕ ОДЛУКЕ**

 **Провера поднетих захтева**

Национална служба проверава усклађеност поднетог захтева и приложене документације са условима из јавног позива, врши обраду захтева и списак са захтевима који испуњавају услове јавног позива доставља Општини Димитровград на одлучивање.

 Неблаговремени захтеви неће се узимати у разматрање.

**Одлука о спровођењу програма стручне праксе**

Одлуку о спровођењу програма Стручне праксе доноси председник Општине Димитровград, по претходно прибављеном мишљењу Локалног савета за запошљавање, на основу списка захтева који испуњавају услове Јавног позива достављених од стране Националне службе за запошљавање Филијале Пирот.

Одлука о спровођењу програма Стручна праксе доноси се у року до 30 дана од истека Јавног позива.

Општина Димитровград задржава право да приликом одлучивања по поднетом захтеву изврши корекцију броја лица у складу са расположивим средствима.

**V ЗАКЉУЧИВАЊЕ УГОВОРА**

Општина Димитровград, Национална служба и послодавац у року до 30 дана од дана доношења одлуке о спровођењу програма стручне праксе закључују уговор којим уређују међусобна права и обавезе.

У циљу закључивања уговора послодавац је у обавези да Националној служби достави потписан уговор о стручном оспособљавању са незапосленим лицем на стручној пракси.

Након закључивања уговора са послодавцем, Општина Димитровград, Национална служба за запошљавање и лице на стручној пракси закључују уговор којим се регулишу међусобна права и обавезе.

Датум почетка спровођења програма стручне праксе мора бити после датума доношења одлуке о спровођењу програма стручне праксе.

**VI ОБАВЕЗЕ ИЗ УГОВОРА**

Послодавац је у обавези да:

- стручно оспособљава незапослено лице у дужини трајања уговорне обавезе;

- оспособи незапослено лице за самосталан рад у струци, у складу са законом, односно актом о организацији и систематизацији послова;

- доставља Националној служби извештаје о присутности лица на стручној пракси, у складу са уговором;

- да лицу обезбеди доказе о оспособљавању неопходне за полагање испита пред надлежним органом или изда потврду лицу о обављеној стручној пракси;

- омогући Националној служби и Општини Димитровград контролу реализације уговорних обавеза и

- обавести Националну службу /Општину Димитровград о свим променама које су од значаја за реализацију уговора, у року од 8 дана од дана настанка промене.

У случају прекида стручног оспособљавања незапосленог,послодавац може да у року од 30 дана од дана прекида стручне праксе, изврши замену са другим незапосленим који испуњава потребне услове за преостало време дефинисано уговором, увећаним за период спроведене замене.

**VII ОСТАЛЕ ИНФОРМАЦИЈЕ**

 Информације о програму могу се добити у Националној служби за запошљавање Испостава Димитровград, број телефона: 010/362-398; контакт особа Милица Алексов, у Општини Димитровград број телефона: 062/8811-867; контакт особа: Дејан Милев.

Јавни позив је отворен 15 дана од дана објављивања на сајту Националне службе за запошљавање и општине Димитровград и локалној РТВ Цариброд.